Kerklui wys jeug daar is keuses | Netwerk24
Kerklui wys jeug daar is keuses
Deur Avril Fillies 11 September 2019 06:02
Inwoners met plakkate loop deur die strate van Bellville-Suid.
Kerklui en gemeenskapsleiers in Bellville het op Sondag 1 September ’n optog in Bellville-Suid gehou om die jeug in te lig dat daar beter keuses is as om dwelms te gebruik.
Die optog is in samewerking met die Break Loose Anti-drug Gospel-organisasie, verskeie gemeenskapsleiers en inwoners van Bellville-Suid gehou.
“Met die optog wou ons die jeug leer dat hul lewens belangriker is as dwelms. Ons, die kerklui, wou aan hulle wys dat as hulle nie nou die regte besluite gaan neem nie, dan gaan Satan hulle insluk,” het die evangelis Timoteus Donson gesê.
Volgens hom het oud-gevangenes ook aan die optog deelgeneem sodat hulle met die jeug kon gesels.
“Die oud-gevangenes het hulle oor die gevare van bendes en bendebedrywighede ingelig.
“Hulle het ook toesprake gehou oor waardeur hulle in die lewe moes gaan voordat hulle besef het hoeveel jare hulle gemis het weens bendes. Die toesprake van die oud-gevangenes het baie van die gemeenskap geroer,” het hy gesê.
In die memorandum is aan brig. Hendrik Jansen van die Blue Downs-polisiegroeping is probleme soos vrouemishandeling, dobbel op die hoek van strate, die rook van die oka-pyp, verkragting van onskuldige vroue en kinders, dwelms en dwelmmisbruik uitgelig.
Verteenwoordigers van die Belville-Suid gemeenskapspolisiëringsforum het ook ’n beroep op die gemeenskap gedoen om aan te sluit by die verskillende buurtwagte in Bellville-Suid.
Donson het ook genoem dat kerklui die kerkdiens op Sondag 8 September bygewoon het om te bid vir vrede in Greenlands, Bellville-Suid. Rig navrae aan Donson by 074 579 2948.